Bratislava 31. marca (TASR) - Neznámy páchateľ zapálil bufet na Dopravnej ulici v Bratislave hodinu po polnoci 30. marca. Páchateľ cez okno vhodil zapálenú plastovú fľašu s horľavinou. Požiari uhasili požiarnici miestneho požiarneho zboru v Bratislave. Majiteľovi bufetu Pavlovi P. vznikla škoda 100 000 korún, prenajímateľke bufetu Eleonóre J. škoda asi 50 000 korún.
V predajni potravín Mibatex na Dlhej ulici v Prievidzi lúpežne prepadol neznámy páchateľ predavačku Annu S. Zvalil ju na zem, ohrozoval nožom a žiadal vydať peniaze. Keď sa na obranu predavačky postavil náhodný zákazník, páchateľ ukradol tri škatuľky cigariet a z miesta ušiel. Ďalšie okolnosti prepadu vyšetruje Okresný úrad vyšetrovania Policajného zboru Prievidza.
Na policajné oddelenie priviedla hliadka z Gwerkovej ulice v Bratislave nezamestnaného 18-ročného Martina B. Na výzvu vydal polícii 16 papierových skladačiek a injekčnú striekačku s obsahom neznámeho prášku. Kriminalistický expertízny ústav zistil, že striekačka obsahuje 406 miligramov hydrochloridu metamfetamínu. Vyšetrovateľ Okresného úradu vyšetrovania Policajného zboru Bratislava obvinil zadržaného mladíka z nedovolenej výroby a držania omamných látok, jedov a prekurzorov. Páchateľa budú stíhať na slobode.
Z trestného činu pohlavného zneužívania obvinil vyšetrovateľ okresného úradu Policajného zboru v Bardejove 18-ročného Mareka C. zo Zborova okres Bardejov. Kriminalisti zistili, že mladý muž vo februári 2001 v Zborove na Ul. zákutie v pivničných priestoroch súložil s maloletou 14-ročnou Agnesou K. Páchateľa budú tiež stíhať na slobode, pričom mu hrozí trest odňatia slobody na jeden až osem rokov.
V piatok sa na Slovensku stalo 122 dopravných nehôd, pri ktorých 2 osoby zomreli, 8 sa ťažko a 14 ľahko zranilo. Na vozidlách vznikla škoda 6 miliónov korún.
Informáciu TASR poskytlo oddelenie pre tlač a informácie a spoluprácu s verejnosťou Kancelárie ministra vnútra SR.
*za som